1000 år gammelt kors brakk rett av

Publisert Publisert 27. april 2012

ETTER ULYKKEN: Det var Gula skytterlag som felte korset ved et uhell. Kirken har nå anmeldt forholdet til politiet. Foto: 2211-TIPSER

Forferdelig tragisk, sier kirkevergen. Politiet er koblet inn.

Denne artikkelen er over åtte år gammel

Det keltiske korset ved porten til Gulen kirke i Eivindvik i Sogn og Fjordane brakk rett av fredag.

Uhellet skjedde under felling av et stort, gammelt tre.

Steinkorset er et historisk minnemerke og sentralt i Gulatings-arven. Ifølge sagnet ble det reist av Olav den hellige i 1023. Korset er også en del av kommunevåpenet til Gulen.

— Dette er forferdelig tragisk og alvorlig. Korset er brukket rett av, sier kirkeverge og tidligere ordfører Trude Brosvik til bt.no.

Vanskelig oppdrag

Kirkevergen sier at de har tatt delen som falt av og lagt på lager. Nå venter de på at fagfolk skal befare stedet.

— Den andre delen blir stående til vi får en vurdering. Vi får aldri korset tilbake, men vi får se hva som er mulig å gjøre, sier hun.

— Det er fristende å finne syndere, men jeg tror ikke det er der det ligger. Det var gjennomtenkt at det var et vanskelig oppdrag. De satte i verk ekstra tiltak for å unngå at dette skulle skje. De har flyttet gravsteiner og veiere skulle styre hvor treet felt, sier Brosvik.

Politianmeldt

Likevel har kirken valgt å anmelde saken til politiet. Operasjonsleder Morten Kronen i Hordaland politidistrikt bekrefter at de har mottatt en anmeldelse fredag ettermiddag.

— Vi er blitt varslet, og er på vei med to mann. Korset er så gammelt at det automatisk er fredet i kraft av sin alder. Hvis det har vært en eller annen form for uaksomhet, risikerer de involverte forelegg, sier Kronen.

Det var Gula skytterlag som felte treet. Formann Are Hjortland sier at han ikke vet noe om anmeldelsen.

— Det er et fela styr her nå og de som har utført arbeidet er blitt nok plaget, sier Hjortland.

Det er et fela styr her nå og de som har utført arbeidet er blitt nok plaget. Det er en liten katastrofe for oss og bygden. Are Hjortland i Gula skytterlag

— Det er en liten katastrofe for oss og bygden. De hadde laget til vinsjer og alt for å sikre at dette ikke skulle skje, sier han.

Bt.no har også snakket med en av naboene.

— Jeg hørte om det på den lokale sparbutikken. Det blir tomt her uten. Det er er stort kors på nesten tre meter, sier hun.

Fryktet at treet skulle falle

Det var Gulen kyrkjelege fellesråd som bestilte trefellingen. I et skriv til kommunen 30. januar tok de opp felling av treet, soknerådet var «redde for at det elles dett heilt ned til bakken».

De påpekte at de ikke har budsjettert med dette arbeidet, men at de hadde fått en pris på 10.000 kroner fra Gula skytterlag.

Skytterlaget presiserte imidlertid at de «fråskriv seg ansvar for uforutsette skader».

PS! Senest i mars ble et annet kulturminne i Sogn og Fjordane ødelagt. Den nesten to meter høge runesteinen ved Stedje kyrkje i Sogndal ble ødelagt under brøyting.

Vet du noe? Send MMS/SMS til 2211, eller skriv e-post

FØR: Det var slik det så ut, korset ved kirkegårdsmuren i Eivindvik. - Dette er en liten katastrofe for oss i bygden, sier formannen i Skytterlaget som felte treet. Foto: JOHN ERLEND BLAD

Fakta Steinkorsene i Eivindsvik Korset ved kirkegårdsmuren er et keltisk kors og måler 2,85 meter.Sagnet sier at dette korset var reist av Olav den Hellige i 1023 og blir derfor kalt for Olavskorset.Steinen i Krossteigen er 2,65 meter høyt.Det er plassert slik at solen lyser helt ned til foten på korset på årets mørkeste dag den 22.desember.Det er et norsk-anglisk kors.(Kilde: NRK, Wikipedia) Les mer

Publisert Publisert: 27. april 2012 18:31 Oppdatert: 28. april 2012 11:03